DA Den Europæiske Unions Tidende L 189/9

KOMMISSIONENS GENNEMFØRELSESFORORDNING (EU) 2016/1142

af 13. juli 2016

om tillæg til fiskekvoterne for 2016 af visse mængder, der blev tilbageholdt i 2015 i medfør af artikel 4, stk. 2, i Rådets forordning (EF) nr. 847/96

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år (1), særlig artikel 4, stk. 2, og

ud fra følgende betragtninger:

(1) I henhold til artikel 4, stk. 2, i forordning (EF) nr. 847/96 kan medlemsstaterne inden den 31. oktober i det år, som fiskekvoten gælder for, anmode Kommissionen om at tilbageholde op til 10 % af nævnte kvote til overførsel til det følgende år. Kommissionen forhøjer den relevante kvote med den tilbageholdte mængde.

(2) I Rådets forordning (EU) nr. 1221/2014 (2), (EU) nr. 1367/2014 (3), (EU) 2015/104 (4) og (EU) 2015/106 (5) fastsættes fiskekvoter for visse bestande for 2015, ligesom det specificeres, for hvilke bestande der kan træffes foranstaltninger som omhandlet i forordning (EF) nr. 847/96.

(3) I Rådets forordning (EU) nr. 1367/2014, (EU) 2015/2072 (6), (EU) 2016/72 (7) og (EU) 2016/73 (8) fastsættes fiskekvoter for visse bestande for 2016.

(4) Nogle medlemsstater anmodede inden den 31. oktober 2015, jf. artikel 4, stk. 2, i forordning (EF) nr. 847/96, om, at en del af deres kvoter for 2015 tilbageholdes og overføres til det følgende år. De tilbageholdte mængder bør inden for de i samme forordning fastsatte begrænsninger lægges til de pågældende kvoter for 2016.

(5) På grund af forlængelsen og udvidelsen af det forbud mod indførsel af bestemte fiskevarer fra Unionen, som den russiske føderation indførte i 2014, blev forordning (EU) nr. 1221/2014 og (EU) 2015/104 ændret ved forordning (EU) 2015/2072. I henhold til de ændrede bestemmelser kan en større procentdel af de mængder, der ikke blev udnyttet i 2015, overføres til de kvoter, der blev tildelt for disse bestande i 2016. Hvis en medlemsstat har gjort brug af denne mulighed for en bestemt bestand, bør ingen yderligere fleksibilitet med hensyn til en overførsel af uudnyttede fiskerimuligheder anvendes på denne bestand, og bestanden udelukkes således fra denne forordnings anvendelsesområde.

(6) Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

VEDTAGET DENNE FORORDNING:

Artikel 1

De fiskekvoter, der er fastsat for 2016 i forordning (EU) nr. 1367/2014, (EU) 2015/2072, (EU) 2016/72 og (EU) 2016/73, forhøjes som angivet i bilaget til denne forordning.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 13. juli 2016. På Kommissionens vegne Jean-Claude JUNCKER Formand

(1) EFT L 115 af 9.5.1996, s. 3.

(2) Rådets forordning (EU) nr. 1221/2014 af 10. november 2014 om fastsættelse for 2015 af fiskerimuligheder for visse fiskebestande og grupper af fiskebestande i Østersøen og om ændring af forordning (EU) nr. 43/2014 og (EU) nr. 1180/2013 (EUT L 330 af 15.11.2014, s. 16).

(3) Rådets forordning (EU) nr. 1367/2014 af 15. december 2014 om fastsættelse af EU-fiskerfartøjers fiskerimuligheder for visse dybhavsbestande for 2015 og 2016 (EUT L 366 af 20.12.2014, s. 1).

(4) Rådets forordning (EU) 2015/104 af 19. januar 2015 om fastsættelse for 2015 af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande, om ændring af forordning (EU) nr. 43/2014 og om ophævelse af forordning (EU) nr. 779/2014 (EUT L 22 af 28.1.2015, s. 1).

(5) Rådets forordning (EU) 2015/106 af 19. januar 2015 om fastsættelse for 2015 af fiskerimulighederne for visse fiskebestande og grupper af fiskebestande i Sortehavet (EUT L 19 af 24.1.2015, s. 8).

(6) Rådets forordning (EU) 2015/2072 af 17. november 2015 om fastsættelse for 2016 af fiskerimuligheder for visse fiskebestande og grupper af fiskebestande i Østersøen og om ændring af forordning (EU) nr. 1221/2014 og (EU) 2015/104 (EUT L 302 af 19.11.2015, s. 1).

(7) Rådets forordning (EU) 2016/72 af 22. januar 2016 om fastsættelse for 2016 af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande, og om ændring af forordning (EU) 2015/104 (EUT L 22 af 28.1.2016, s. 1).

(8) Rådets forordning (EU) 2016/73 af 18. januar 2016 om fastsættelse for 2016 af fiskerimulighederne for visse fiskebestande i Sortehavet (EUT L 16 af 23.1.2016, s. 1).